

**บันทึกข้อตกลงความร่วมมือทางวิชาการ**

**เรื่อง การจัดการศึกษาการวิจัยและนวัตกรรมการพัฒนาทรัพยากรมนุษย์**

**ระหว่าง**

**มหาวิทยาลัยมหาจุฬาลงกรณราชวิทยาลัย วิทยาเขตนครราชสีมา กับ เรือนจำกลางนครราชสีมา**

 บันทึกข้อตกลงความร่วมมือทางวิชาการฉบับนี้ จัดทำขึ้น ณ มหาวิทยาลัยมหาจุฬาลงกรณราชวิทยาลัย วิทยาเขตนครราชสีมา เมื่อวันที่ ๖ เดือน มิถุนายน พ.ศ. ๒๕๖๖ ระหว่าง มหาวิทยาลัยมหาจุฬาลงกรณราชวิทยาลัย วิทยาเขตนครราชสีมา ตั้งอยู่เลขที่ ๔๑๙ หมู่ ๗ บ้านหัวถนน ตำบลหัวทะเล อำเภอเมืองนครราชสีมา จังหวัดนครราชสีมา โดยพระศรีวัชรวิสุทธิ์, ดร. (โกวิท อภิปุญโญ) รองอธิการบดี มหาวิทยาลัยมหาจุฬาลงกรณราชวิทยาลัย วิทยาเขตนครราชสีมา ฝ่ายหนึ่ง กับ เรือนจำกลางนครราชสีมา ตั้งอยู่เลขที่ ๑๘๒ ถนนสรรพสิทธิ์ ตำบลในเมือง อำเภอเมืองนครราชสีมา จังหวัดนครราชสีมา โดยนายชัยบุญ ชัยสิริเจริญพันธ์ ผู้บัญชาการเรือนจำกลางนครราชสีมา กรมราชทัณฑ์ อีกฝ่ายหนึ่ง โดยบันทึกข้อตกลงความร่วมมือทางวิชาการฉบับนี้ มหาวิทยาลัยมหาจุฬาลงกรณราชวิทยาลัย วิทยาเขตนครราชสีมา และเรือนจำกลางนครราชสีมา ทั้งสองฝ่ายตกลงกันดังต่อไปนี้

 **ข้อ ๑ หลักการเหตุผลของการบันทึกข้อตกลง**

 มหาวิทยาลัยมหาจุฬาลงกรณราชวิทยาลัย วิทยาเขตนครราชสีมา กับ เรือนจำกลางนครราชสีมา ได้ตระหนักถึงการส่งเสริมสนับสนุนการจัดการศึกษาระดับอุดมศึกษาหลักสูตรรัฐศาสตรบัณฑิต บูรณาการวิชาการด้านพระพุทธศาสนากับศาสตร์สมัยใหม่ ขยายโอกาสให้แก่ผู้ด้อยโอกาสทางการศึกษาโดยเฉพาะผู้ต้องขัง ให้ได้ศึกษาต่อ เพื่อเพิ่มพูนความรู้ด้านพระพุทธศาสนาและศาสตร์สมัยใหม่ เพื่อให้มีคุณธรรมจริยธรรมมีศรัทธาในพระพุทธศาสนามีความเสียสละเคารพศักดิ์ศรีความเป็นมนุษย์และเคารพกฎระเบียบข้อบังคับต่างๆ ของสังคม มีความรู้ความเข้าใจในหลักรัฐศาสตร์ ยอมรับความแตกต่าง บูรณาการหลักพุทธธรรมประยุกต์ใช้ในชีวิตประจำวัน มีความรับผิดชอบต่อตนเองและสังคม ด้วยเหตุผลดังกล่าว มหาวิทยาลัยมหาจุฬาลงกรณราชวิทยาลัย วิทยาเขตนครราชสีมา กับ เรือนจำกลางนครราชสีมา จึงได้ร่วมมือจัดการศึกษาระดับอุดมศึกษาหลักสูตรรัฐศาสตรบัณฑิต บูรณาการวิชาการด้านพระพุทธศาสนากับศาสตร์สมัยใหม่ แก่ผู้ต้องขังในเรือนจำกลางนครราชสีมา ส่งเสริมสนับสนุน ให้ผู้ต้องขังได้รับการศึกษาระดับอุดมศึกษาหลักสูตรรัฐศาสตรบัณฑิต บูรณาการวิชาการด้านพระพุทธศาสนากับศาสตร์สมัยใหม่ให้ลึกซึ้งกว้างขวางมากขึ้น ควบคู่กับการแก้ไขพัฒนาพฤตินิสัยผู้ต้องขัง สร้างคนดีคืนสู่สังคม อันจะส่งผลให้ประเทศชาติมีความสุขต่อไป

 **ข้อ ๒ วัตถุประสงค์**

๒.๑ เพื่อส่งเสริมสนับสนุนให้ผู้ต้องขังในเรือนจำกลางนครราชสีมามีคุณธรรมจริยธรรมมีศรัทธาในพระพุทธศาสนามีความเสียสละเคารพศักดิ์ศรีความเป็นมนุษย์และเคารพกฎระเบียบ ข้อบังคับต่างๆ ของสังคม

๒.๒ เพื่อส่งเสริมสนับสนุนให้ผู้ต้องขังในเรือนจำกลางนครราชสีมามีความรู้ความเข้าใจในหลักรัฐศาสตร์ สามารถบูรณาการเข้ากับหลักพุทธธรรมเพื่อประยุกต์ใช้ในชีวิตประจำวันได้อย่างมีประสิทธิภาพ

๒.๓ เพื่อส่งเสริมสนับสนุนให้ผู้ต้องขังในเรือนจำกลางนครราชสีมาสามารถวิเคราะห์สังเคราะห์ความรู้และพัฒนาทักษะเพื่อการอยู่ร่วมกับสังคมได้เป็นปกติสุข

๒.๔ เพื่อส่งเสริมสนับสนุนให้ผู้ต้องขังในเรือนจำกลางนครราชสีมามีการพัฒนาทัศนคติ พัฒนาจิตใจ พัฒนาทักษะชีวิตเพื่อเป็นภูมิคุ้มกันภายหลังพ้นโทษกลับตนเป็นคนดีของสังคม

 **ข้อ ๓ กรอบแนวทางการดำเนินงาน**

มหาวิทยาลัยมหาจุฬาลงกรณราชวิทยาลัย วิทยาเขตนครราชสีมา กับ เรือนจำกลางนครราชสีมา ยินดีและตกลงร่วมกันภายใต้กรอบและแนวทางการดำเนินงานดังนี้

๓.๑ จัดการศึกษาระดับอุดมศึกษาหลักสูตรรัฐศาสตรบัณฑิตให้แก่ผู้ต้องขังเรือนจำกลางนครราชสีมา

๓.๒ จัดกิจกรรมอบรมสัมมนาทางวิชาการ

๓.๓ สนับสนุนทางวิชาการ ด้านการพัฒนาทรัพยากรมนุษย์ การศึกษาการวิจัยและนวัตกรรม ด้วยการจัดการศึกษาภายในเรือนจำกลางนครราชสีมาตามความต้องการของผู้เรียน จัดการฝึกอบรมและพัฒนาบุคลากร การสนับสนุนบุคลากรร่วมจัดการศึกษาการวิจัยและพัฒนาด้านนวัตกรรม ตลอดจนจัดกิจกรรมต่าง ๆ ร่วมกัน เพื่อสร้างเครือข่ายด้านการศึกษาให้มีความเข้มแข็ง

๓.๔ ความร่วมมือในด้านบุคลากร สถานที่ สารสนเทศ เครื่องมืออุปกรณ์ วิชาการ ข้อมูล และปัจจัยที่เกี่ยวข้อง ซึ่งสนับสนุนการดำเนินงานทางการจัดการศึกษา การวิจัยและนวัตกรรม การพัฒนาทรัพยากรมนุษย์และการบริหารจัดการ

๓.๕ บริหารความร่วมมือในการดำเนินงานตามความร่วมมือที่จะเกิดขึ้น ทั้งสองฝ่ายจะตั้งผู้ประสานงานร่วมกัน เพื่อกำหนดรายละเอียดและขั้นตอนการดำเนินงาน ภายใต้ขอบเขตของหลักการในบันทึกข้อตกลงความร่วมมือฉบับนี้ พร้อมให้มีการหารือ เพื่อทบทวนแผนการปฏิบัติงานทุก ๆ ปี

 **ข้อ ๔ หน้าที่ของทั้งสองฝ่าย**

 **๔.๑. มหาวิทยาลัยมหาจุฬาลงกรณราชวิทยาลัย วิทยาเขตนครราชสีมา มีหน้าที่ดังนี้**

 ๔.๑.๑ จัดการศึกษาระดับอุดมศึกษาหลักสูตรรัฐศาสตรบัณฑิต ให้แก่ผู้ต้องขังในเรือนจำกลางนครราชสีมา

๔.๑.๒ จัดหาอาจารย์ บุคลากร เพื่อส่งเสริมด้านวิชาการ และสนับสนุนสื่อการเรียนการสอน สำหรับใช้ในการจัดการเรียนการสอน กระบวนการจัดการเรียนรู้ แสะการพัฒนาผู้เรียนให้เหมาะสม

๔.๑.๓ จัดกิจกรรมการอบรม การพัฒนาจิตใจผู้ต้องขัง และกิจกรรมความร่วมมืออื่นๆ เพื่อให้การจัดการศึกษาเป็นไปด้วยความเรียบร้อยและมีประสิทธิภาพ

 **๔.๒. เรือนจำกลางนครราชสีมา มีหน้าที่ดังนี้**

 ๔.๒.๑ อำนวยความสะดวกด้านบุคลากร สถานที่ ห้องเรียน และผู้เรียน เพื่อสนับสนุนการจัดการศึกษาระดับอุดมศึกษาหลักสูตรรัฐศาสตรบัณฑิต ให้แก่ผู้ต้องขัง

๔.๒.๒ อำนวยความสะดวก รักษาความปลอดภัยให้แก่บุคลากรของมหาวิทยาลัยมหาจุฬาลงกรณราชวิทยาลัย วิทยาเขตนครราชสีมา ที่เข้าไปดำเนินการจัดการเรียนการสอนในเรือนจำกลางนครราชสีมา กำกับดูแลกระบวนการจัดการเรียนรู้ และการพัฒนาผู้เรียนให้เหมาะสม

๔.๒.๓ ประสานงานการจัดการศึกษา การอบรม การพัฒนาจิตใจผู้ต้องขัง และกิจกรรมความร่วมมืออื่นๆ ร่วมกับมหาวิทยาลัยมหาจุฬาลงกรณราชวิทยาลัย วิทยาเขตนครราชสีมา เพื่อให้การจัดการศึกษาเป็นไปด้วยความเรียบร้อยและมีประสิทธิภาพ

 ข้อ ๕ ผลผูกพันทางกฎหมาย บันทึกข้อตกลงฉบับนี้เป็นเพียงการแสดงเจตนาร่วมกันของทั้งสองฝ่ายเท่านั้น โดยไม่มีผลผูกพันทางกฎหมายหรือสร้างภาระผูกพันรวมทั้งข้อผูกมัดทางกฎหมายไม่ว่าทางตรงหรือทางอ้อม แต่ประการใด

ข้อ ๖ สิทธิในทรัพย์สินทางปัญญาหรือสิทธิอื่นใดของผลงาน สิ่งประดิษฐ์ คู่มือ เอกสาร โปรแกรมคอมพิวเตอร์ ข้อมูล หรือสิ่งอื่นใดที่ได้สร้างสรรค์ขึ้นจากการดำเนินงานโครงการย่อยภายใต้บันทึกข้อตกลงนี้ รวมถึงการบริหารจัดการทรัพย์สินทางปัญญาดังกล่าว ให้เป็นไปตามข้อตกลงของทั้งสองฝ่าย ในแต่ละโครงการย่อยภายใต้บันทึกข้อตกลงนี้เป็นรายกรณีไป

ข้อ ๗ การรักษาความลับ ทั้งสองฝ่ายจะรักษาความลับที่เกี่ยวข้องกับการปฏิบัติตามบันทึกข้อตกลงฉบับนี้ จะไม่เปิดเผยหรือถ่ายทอดให้แก่บุคคลอื่น และ/หรือนำความลับดังกล่าวไปหาประโยชน์ไม่ว่ากรณีใด ๆ เว้นแต่จะได้ความยินยอมเป็นหนังสือจากอีกฝ่ายหนึ่งก่อน และทั้งสองฝ่ายตกลงว่าจะเก็บรักษาความลับของข้อมูลที่เป็นความลับของฝ่ายผู้ให้ข้อมูลนับตั้งแต่วันที่ได้รับข้อมูลและตลอดระยะเวลาที่บันทึกข้อตกลงฉบับนี้มีผลบังคับและต่อไปอีกเป็นระยะเวลา ๕ ปี นับตั้งแต่วันที่ได้รับการเปิดเผยข้อมูลจากฝ่ายผู้ให้ข้อมูลที่เป็นความลับนั้น

ข้อ ๘ บันทึกข้อตกลงฉบับนี้ ให้ถือเป็นข้อตกลงความร่วมมือทั่วไปในการดำเนินการของ ทั้งสองฝ่าย และอาจมอบหมายผู้ประสานงานได้ เพื่อร่วมกันกำหนดรายละเอียดเฉพาะเรื่องภายใต้ขอบเขต แห่งบันทึกข้อตกลงนี้ โดยต้องสอดคล้องกับกฎหมาย ระเบียบ ข้อบังคับของแต่ละฝ่าย

ข้อ ๙ บันทึกข้อตกลงมีระยะเวลา ๕ ปี นับตั้งแต่วันที่ทั้งสองฝ่ายลงนามเป็นต้นไป

ข้อ ๑๐ การเปลี่ยนแปลง แก้ไข หรือ ขยายความร่วมมือเพิ่มเติมบันทึกข้อตกลงนี้ ให้กระทำได้ ตามความเหมาะสมโดยความเห็นชอบร่วมกันทั้งสองฝ่าย และจัดทำเป็นบันทึกข้อตกลงเพิ่มเติมแนบท้าย บันทึกข้อตกลงฉบับนี้

ข้อ ๑๑ การสิ้นสุดของบันทึกข้อตกลง

 การระงับหรือยกเลิกบันทึกข้อตกลงฉบับนี้กระทำได้โดยฝ่ายใดฝ่ายหนึ่งจะต้องแจ้ง รายละเอียดเป็นลายลักษณ์อักษรให้อีกฝ่ายหนึ่งทราบล่วงหน้าไม่น้อยกว่า ๓๐ วัน ตามแบบและพิธีการ เช่นเดียวกับการทำบันทึกข้อตกลงนี้

 ในกรณีที่มีการระงับหรือยกเลิกข้อตกลงที่อยู่ในระหว่างดำเนินการตามบันทึกข้อตกลงฉบับนี้ ให้ข้อตกลงดังกล่าวนั้นมีผลต่อเนื่องต่อไปจนกระทั่งการนั้นจะเสร็จสมบูรณ์ เว้นแต่ทั้งสองฝ่ายจะตกลงกันเป็นอย่างอื่น

บันทึกข้อตกลงนี้จัดทำขึ้นเป็น ๒ ฉบับ มีข้อความถูกต้องตรงกัน และทั้งสองฝ่ายได้อ่านทำความเข้าใจตามข้อตกลงโดยละเอียดแล้ว จึงได้ลงลายมือชื่อไว้เป็นสำคัญต่อหน้าพยานและต่างฝ่ายต่างยึดถือไว้ฝ่ายละ ๑ ฉบับ

|  |  |
| --- | --- |
| ลงชื่อ ............................................................................**(พระศรีวัชรวิสุทธิ์, ดร.)****รองอธิการบดี วิทยาเขตนครราชสีมา****มหาวิทยาลัยมหาจุฬาลงกรณราชวิทยาลัย** | ลงชื่อ ............................................................................ **(นายชัยบุญ ชัยสิริเจริญพันธ์)****ผู้บัญชาการเรือนจำกลางนครราชสีมา****กรมราชทัณฑ์** |
| ลงชื่อ ............................................................................**(พระครูปลัดนิเวช ชินวโร, ดร.)****ผู้ช่วยอธิการบดีฝ่ายกิจการนิสิต****วิทยาเขตนครราชสีมา****พยาน** | ลงชื่อ ............................................................................**(นางสาวจันทร์จิรา หวังวรกิจวัฒนากุล)****ผู้อำนวยการส่วนพัฒนาผู้ต้องขัง****เรือนจำกลางนครราชสีมา****พยาน** |
| ลงชื่อ ............................................................................**(ผศ.ดร.พรเศรษฐี วุฒิปัญญาอิสกุล)****ประธานหลักสูตรรัฐศาสตรบัณฑิต****วิทยาเขตนครราชสีมา****พยาน** | ลงชื่อ ............................................................................**(นายองอาจ บุญระมาตร)****นักทัณฑวิทยาชำนาญการพิเศษ****เรือนจำกลางนครราชสีมา****พยาน** |